送邵懷英赴召
作者：張栻
朝代：宋

paragraphs: 自君之西來，吾徒獲三益。
匪惟欣晤言，望見意已適。
俯仰歲再更，交情共金石。
翩然別我去，寧復得此客。
諸公有推轂，詔下亟傳驛。
嘉言久填胸，往覲天咫尺。
豈其湘水邊，而可滯六翮。
雖深惜別思，敢後天下責。
嗟哉善利途，鷄鳴分舜蹠。
浮雲起毫釐，乃有泰山隔。
持身與謀國，茲義貫於一。
君侯天資高，遇事無逼迫。
所立凜不回，舉手謝物役。
保此方寸印，勿受一塵隙。
廓然麗昭回，萬象歸指畫。
富貴豈君心，事業追往昔。
贈言不能工，庶以永無斁。